'కనీసం' పేరుతో బ్యాంకుల దోపిడీ
-  ఖాతాల్లో మినిమమ్‌ బ్యాలెన్స్‌ లేదని వాయింపు
-  గతేడాది 3551 కోట్ల అపరాధ రుసుము వసూలు
- గడిచిన నాలుగేండ్లలో రూ.12 వేల కోట్ల టోపీ!
న్యూఢిల్లీ: కోట్లాది రూపాయలను బ్యాంకులకు ఎగొట్టిన బడా బాబుల నుంచి రుణాలను రికవర్‌ చేయలేకపోతున్న బ్యాంకులు.. సామాన్యుల విషయంలో మాత్రం సందు దొరికితే ఏదో ఒక రూపంలో అదనపు భారాన్ని వడ్డిస్తూ వస్తున్నాయి. సామాన్య ప్రజలు డబ్బులు దాచుకొనేందుకు తెరిచే పొదుపు ఖాతాల్లో కనీస మొత్తం కొనసాగించట్లేదన్న సాకుతో బ్యాంకులు 2017-18 సంవత్సరానికి గానూ ఖాతాదారుల నుంచి రూ.3,551 కోట్ల మేర అపరాధ రుసుమును వసూలు చేశాయి. ఖాతాల్లో కనీస మొత్తాలు ఉంచని వారి నుంచి ఈ మొత్తం ముక్కపిండి వసూలు చేసినట్టుగా సర్కారు గణాంకాలు చెబుతున్నాయి. కేంద్ర ఆర్థిక మంత్రిత్వ శాఖకు చెందిన అధికారులు వెల్లడించిన వివరాల ప్రకారం.. గడిచిన నాలుగు సంవత్స రాల్లో(2014-15 నుంచి 2017-18) 21 ప్రభుత్వ రంగ బ్యాంకులు (పీఎస్‌బీలు), మూడు ప్రైవేటు రంగ బ్యాంకులు (ఐసీఐసీఐ, యాక్సిస్‌ బ్యాంకు, హెచ్‌డీఎఫ్‌సీ) కలిసి మినిమమ్‌ బ్యాలెన్స్‌ లేదన్న సాకుతో రూ.11,500 కోట్ల సొమ్మును ఖాతాదారుల నుంచి వసూలు చేశాయి. దేశంలోనే అతిపెద్ద బ్యాంకింగ్‌ సంస్థ ఎస్‌బీఐ మినిమమ్‌ బ్యాలెన్స్‌ లేదన్న సాకుతో ఖాతాదారుల నుంచి గత ఏడాది నుంచి రూ.2,500 కోట్ల సొమ్మును వసూలు చేయగా.. హెచ్‌డీఎఫ్‌సీ బ్యాంకు రూ.600 కోట్లు అపరాధ రుసుమును వసూలు చేసింది.
ఎక్కువగా నష్టపోతోంది సగటు జీవే..
ఖాతాలో కనీస మొత్తం లేకపోతే ఎస్‌బీఐ జీఎస్టీతో కలిపి రూ.5 నుంచి రూ.15 వరకు వసూలు చేస్తోంది. మెట్రో నగరాల్లో ఉండే ఎస్‌బీ ఐ వినియోగదారులు రూ.3,000, సెమీ అర్బన్‌ నగరాల్లో ఉండే వారు రూ.2000, గ్రామీణ ప్రాంతాల్లో ఉండేవారు రూ.1,000 వరకు ఖాతా ల్లో కనీస మొత్తాలు నిల్వ ఉంచాలి. హెచ్‌డీఎఫ్‌సీ వంటి ప్రైవేటు బ్యాంకుల్లో ఖాతాలున్న వారు గరిష్ఠంగా రూ.10,000 నుంచి కనిష్ఠంగా రూ.2,500 వరకు ఖాతాల్లో నిల్వ ఉంచాలని ఆయా బ్యాంకులు నిబంధ నలు విధించాయి. బ్యాంకుల నిబంధనలకు ఎక్కువగా నష్టపోతోంది సామాన్య, మధ్య తరగతివారే. వీరు తమ బతుకు బండి లాగేందకు గాను బ్యాంకుల్లో ఉన్న మొత్తం సొమ్మును అవసరాల కోసం వాడేసు కొని.. నెల తిరగే నాటికి ఖాతాల్లో మినిమమ్‌ బ్యాలెన్స్‌ను ఉంచలేక పోతున్నారు. దీంతో బ్యాంకులు దొరికిందే ఛాన్స్‌గా ఖాతాదారుల నుంచి అపరాధ రుసుము పేరుతో నిలువునా దోచుకుంటున్నాయి. దీంతో సామాన్యుల్లో బ్యాంకులంటేనే నిరాసక్తత నెలకొంటోంది.
మీ స్నేహితులకు రికమెండ్ చెయ్యండి